Dato: 27.02.07
Notat om styre- eller rådsorgan på avdelingsnivå

Til:
Avdelingene, Studentparlamentet, Tjenestemannsorganisasjonene

Fra:
Høgskoledirektøren

Henvisning:
· Styringsutvalgets høringsnotat, 22. september 2006 

· HS-sak 67/2006: Styringsordning ved HiST fra 1. august 2007
· HS-sak 10/2007: Endring i avdelingsstyrenes status og funksjon i styringsordningen ved HiST
· Reglement for avdelingsstyrer ved Høgskolen i Sør-Trøndelag (vedtatt i høgskolestyret 28.januar 2004)
Vedlegg:

· Forslag til Reglement for avdelingsstyrer ved HiST

· Forslag til Reglement for avdelingsråd ved HiST 

· Skjema: Styring og ledelse

Innledning

Det vises til følgende vedtak i HS-sak 10/07: 
1. Høgskolestyret fastslår at det skal være et styre- eller rådsorgan på avdelingsnivå som sikrer medvirkning fra tilsatte, studenter og eksterne. 

2. Det gjennomføres en ny høringsrunde i saken der disse to alternativene presenteres.

3.  I begge alternativer skal ansvars- og myndighetsfordeling i organisasjonen som helhet framgå. Behovet for tydelige styrings- og rapporteringslinjer og en god tilsynsordning skal ivaretas. 

Høgskoledirektøren ber med dette om at høringsinstansene tar dette saksforholdet opp til behandling på bakgrunn av dette notatet og de dokumenter det henvises til ovenfor. Det er ønskelig at høringsuttalelsene belyser følgende:
1. Synspunkter på de foreslåtte alternativer for reglement for henholdsvis avdelingsråd og avdelingsstyre?
2. Begrunnet konklusjon om hvilken ordning som bør gjøres gjeldende.
Høringsuttalelsene må være overlevert høgskoleadministrasjonen ved SPO innen 27. mars 2007.
Bakgrunn 

Dagens ordning (etter Org2002) med et avdelingsstyre som overordnet styringsorgan ved avdelingene baserer seg på to viktige anliggender:

· å ”sikre at studentene og de ansatte blir hørt”
· at det som en realisering av høgskolens samfunnsansvar, er nødvendig med kontakt til avdelingenes ”samfunnspartnere” gjennom å inkludere eksterne medlemmer

I  § 2 i reglementet for avdelingsstyrene fremkommer det at avdelingsstyret har følgende typer av oppgaver, delegert fra høgskolestyret:

· ansvar for kvalitet i avdelingens faglige og administrative virksomhet

· tilsyn med at avdelingen drives ”effektivt og økonomisk forsvarlig i overensstemmelse med gjeldende lover og forskrifter og de rammer og målsettinger som fastsettes av styret ved Høgskolen i Sør-Trøndelag”
· ”behandle og gjøre vedtak” i noen nærmere spesifiserte saker
· ”gi råd” til dekanen vedrørende oppnevning av programansvarlige og medlemmer til råd og utvalg
· ”fremme tilråding” til høgskolestyret i noen nærmere spesifiserte saker som skal behandles i høgskolestyret

Med slik delegasjon og myndighet til avdelingsstyrene kommer spørsmålet opp om dette ikke blir problematisk i forhold til dekanens ansvar og myndighet som den øverste faglige og administrative leder ved avdelingen. I reglementet for avdelingsstyrene ble det derfor også tatt inn en formulering om at avdelingsstyret skal gi dekanen ”myndighet og handlingsrom” for å utøve stillingens lederoppgaver.

I høgskolestyrets behandling i løpet av høsten 2006 av saksforholdene knyttet til implementering av den nye uh-loven ble spørsmålet om avdelingsstyrenes posisjon og funksjon i styringsordningen problematisert, både gjennom høringsrunder til Styringsutvalgets høringsnotat og i saksfremlegget for styret i HS-sak 67/2006 og senere i HS-sak 10/2007. Det vises til disse dokumentene med vedlegg, og en vil her legge frem de to etterspurte alternative løsningene i form av to forslag til reglementer (vedlagt) med tilhørende beskrivelser av ”ansvars og myndighetsfordeling” og ”styrings og rapporteringslinjer”. 
Styring og ledelse etter innføring av ordning med tilsatt rektor
HiST har siden 2003 hatt en ordning med tilsatte dekaner med faglig og administrativ myndighet. Dekanene har vært tilsatt i høgskolestyret og har fått sin myndighet fra dette. Fram til nå har dekanene rapportert til rektor som leder virksomheten på styrets vegne mellom styremøtene og til høgskoledirektøren som er høgskolens administrative leder og som har ansvar for å effektuere høgskolestyrets vedtak. 

Etter at HiST nå har vedtatt å tilsette rektor som øverste faglige og administrative leder for virksomheten, skal dekanene fortsatt tilsettes i høgskolestyret, men nå er det gjort entydig at dekanene får sin myndighet fra rektor, jf. følgende sitater fra stillingsbeskrivelsene (utlysningstekster) som er utformet for rektorstillingen og for dekanstillingene:  

Rektorstillingen:

”Rektor vil også være linjeleder for tilsatte dekaner i åremålsstillinger. Dekanene er faglige og administrative ledere for høgskolens sju faglige avdelinger”
Dekanstillingene:

”På avdelingsnivå er dekan øverste leder for både den faglige og administrative virksomheten. Dekanen har ansvar for at høgskolens faglige og strategiske mål blir fulgt opp. Dekanen får sine delegasjoner fra rektor og rapporterer til rektor”
Endringen gjør rapporteringslinja mellom dekanene og høgskolestyret tydeligere. Det gjenstår imidlertid å etablere en ordning med et styre- eller rådsorgan på avdelingsnivå som sikrer medvirkning fra tilsatte, studenter og eksterne. Utfordringen i dette notatet består i å beskrive mulige ordninger for et slikt organ som 
· sikrer at organet oppleves som et viktig organ for medvirkning vedrørende utviklinga av den faglige virksomheten

· ivaretar behovet for en ubrutt styringssløyfe med klar sammenheng mellom ansvar og myndighet der dekanene står fram som tydelige ledere
Alternativ 1: Avdelingsstyre

Begrepet ’styre’ bør forbeholdes et organ som har selvstendig avgjørelsesmyndighet. En ordning med et styreorgan på avdelingsnivå innebærer således at dette organet er delegert avgjørelsesmyndighet. Ved etableringen av et slikt organ må det være klart både hvor avgjørelsesmyndigheten er delegert fra og omfanget på myndigheten (hvilke type saker).

I dagens ordning har avdelingsstyret fått sin myndighet delegert fra høgskolestyret. Samtidig har høgskolestyret tilsatt dekaner som har fått myndighet som øverste faglige og administrative ledere for sine avdelinger. For å tydeliggjøre myndighetsfordelinga mellom dekanen og avdelingsstyret har høgskolestyret vedtatt et reglement som avgrenser avdelingsstyrets arbeid til i første rekke å omfatte strategiske og mer prinsipielle spørsmål og i liten grad gjøre vedtak i enkeltsaker. Avgrensningen er imidlertid ikke entydig, og praksis i avdelingene er noe ulik. Den prinsipielle kritikken mot nåværende ordning er tosidig:
· At det er et uklart myndighetsforhold mellom dekanen som enhetlig leder for avdelingen og avdelingsstyret.
· At forholdet mellom dekanen og høgskolestyret blir uklart som en følge av at dekanen både er leder tilsatt av høgskolestyret og svarer overfor dette, samtidig som han/hun leder avdelingsstyret og også svarer overfor dette styringsorganet.

Dersom høgskolen vedtar å videreføre en ordning med et avdelingsstyre, er det en viktig målsetting å endre ordningen slik at de opplevde uklarhetene blir mindre.
Det er et mål å utvikle et reglementet som opererer med en tydelig klassifisering av hvilke saker som hører inn under avdelingsstyret virkefelt, og dermed, hvilke som det ligger til dekanen å styre over. Her har en i vedlagte utkast til reglement tilstrebet å gi avdelingsstyret avgjørelsesmyndighet i saker av faglig art og på overordnet nivå, mens det ligger til dekanen etter råd fra avdelingsstyret å etablere virkemidler for å nå de strategiske målene. Det ligger også til avdelingsstyrets myndighetsområde å drøfte og rapportere om den faglige kvaliteten i virksomheten. Avdelingsstyret videreføres derved som et viktig ledd i høgskolens kvalitetssystem.
Videre foreslås det at dekanen ikke lenger skal være medlem i avdelingsstyret, men inneha rollen som sekretær og saksforbereder for avdelingsstyret, og at høgskolestyret oppnevner ett av de eksterne medlemmene som leder. Denne endringen løser det prinsipielle problemet med at dekanen til nå har ledet det organet som skal ha tilsynsfunksjon overfor avdelingen. Det foreslås ikke at tilsynsfunksjonen legges fullt og helt til avdelingsstyret da dette oppfattes å bryte med ønsket om en ubrutt styringssløyfe mellom høgskolestyre og dekan. Avdelingsstyret kan likevel få en betydelig rolle gjennom at det skal drøfte og rapportere om den faglige kvaliteten til høgskolestyret.
I den grad det med dette utgangspunktet oppstår uenighet og kompetansestrid mellom dekanen og avdelingsstyret, vil det være nødvendig at slike spørsmål fra dekanens side kan bringes opp til rektor for endelig avgjørelse, eventuelt videre fra rektor til behandling i høgskolestyret. Dette er foreslått tatt inn i det vedlagte forslaget til reglement for avdelingsstyrer.
Det vedlagte forslaget til reglement for avdelingsstyrer har en relativt streng avgrensning av hvilke saker styret får avgjørelsesmyndighet i forhold til. En lang rekke viktige saker som til nå har vært avgjørelsesmyndighetssaker er i det nye reglementet endret til å ligge innenfor det området der avdelingsstyret skal avgi råd. Dette er gjort av hensyn til styrets overordnede mål om sterk enhetlig ledelse på avdelingsnivå (jf Org2002) og ønsker om tydelig forhold mellom myndighet og ansvar. Dersom en tillegger avdelingsstyret avgjørelsesmyndighet i saker som årsplan og budsjett på et mer spesifisert nå, kan en vanskelig gjøre dekanen ansvarlig for resultatene på det nivået som er beskrevet i stillingsbeskrivelsen. Det er også ønskelig å unngå å videreføre en situasjon der avdelingsstyret tillegges myndighet på et høyt  nivå, men reelt fungerer som et rådgivende organ.
Det vises for øvrig til det vedlagte forslaget.

Alternativ 2: Avdelingsråd

En ordning med et rådsorgan på avdelingsnivå innebærer at dette organet ikke er delegert egen avgjørelsesmyndighet fra høgskolestyret. Dekanens lederfullmakt fra rektor og rapportering til denne på sentralt nivå vil gjennom en slik ordning være uinnskrenket. For å ivareta hensynet til medvirkning for studentene, de tilsatte og eksterne parter, vil det da være nødvendig at det gjennom reglementet foreligger en avklaring på hvilke saker som det er av betydning at et slikt rådsorgan behandler. Herunder vil høgskolestyret, enten definert gjennom reglementet, eller i spesifikk bestilling, kunne be om høringsuttalelser fra avdelingsrådet. Avdelingsrådets behandling av saker skal av samme grunn gjøres synlig for høgskolestyret (og rektor) gjennom referater og som vedlegg til sakspapirene i behandlingen av konkrete saker. 

Et rådsorgan vil ikke kunne tillegges tilsynsansvar på avdelingsnivå, og dette må da i så fall utøves av høgskolestyret selv eller av rektor ved delegasjon til denne. Det kan også synes noe fremmed å tillegge et avdelingsråd noen vesentlig funksjonen i kvalitetssystemet slik det foreslås for avdelingsstyret. Trolig bør kvalitetsrapporten være en orienteringssak i et avdelingsråd, mens selve rapporteringsfunksjonen tillegges et eget kvalitetsutvalg ved avdelinga.
Med dette utgangspunktet vil det prinsipielt ikke være problematisk om det foreligger uenighet mellom dekanen og avdelingsrådet. Ordningen vil kunne ansees som en naturlig følge av de vedtatte intensjonene for styringsstrukturen ved HIST og i tråd med stillingsbeskrivelsene (utlysningstekster) som et utformet både for de ledige dekanstillingene og rektorstillingen.

Spørsmålet om dekanen skal ha sete et avdelingsråd, eventuelt også være leder for dette, vil ikke være av spesielt prinsipiell art. Avdelingsrådets funksjoner vil ha hovedfokus på samarbeid og rådgivning, og med utgangspunkt i at dekanen er en viktig part i disse prosessene, er det tatt inn i forslaget til reglement at dekanen er medlem av og leder avdelingsrådet. For noen synes dette fremmed. Alternativt vil en foreslå at dekanen er sekretær for rådet.
Det vises for øvrig til det vedlagte forslaget.
********

